khistorydata/jeongjo-sjw-relations huggingface dataset:
정조 6년
壬寅八月十九日辰時。上御誠正閣。晝講入侍時。同知事李𡊠。特進官洪良浩。參贊官洪履健。侍讀官沈樂洙。檢討官金履鏞。假注書趙衍德。編修官孫碩周金鳳顯。宗臣花陽君榷。武臣行副護軍徐有和。以次進伏訖。上讀前受音訖。樂洙進讀孟子第三卷。自龍子曰。至詩曰周雖舊邦章訖。上讀新受音訖。樂洙曰。經界章首尾。全言三代田制養民之政。而中間一節。說人倫明於上。小民親於下。蓋人倫。人人固有之性。而在上者明之。然後小民可親。聖人深意。蓋恐其徒養不敎。敎之要。非但導以禮樂。亦將齊以刑政。必欲明其倫。而使免於夷狄禽獸也。方今諸路告歉。蠲恤賙賑之德音。洋溢域內。宵肝憂勤。全在養民。而有大於此。見今彝倫斁絶。綱常墜墮。亂逆變怪。式月斯生。殆使朝廷處分。日不暇給。此則殿下有失於明人倫敎民之道也。干天誅。絶人紀之亂賊巨魁。終始姑息假貸。由是而人倫無以明。下民無以親。今夫爲民父母所不忍者。塡連溝壑。而豈使擧一國。將入於夷狄禽獸之域。而不之恤乎。爲今敎民之道。不特在於區區文敎之末。必先誅巨魁大慝。使民心知所警動。如四凶誅而天下服。則人倫始可明。下民始可親矣。臣非傅會爲說。而適因文義。有此仰陳。伏願留神焉。上曰。所陳。好矣。當留念矣。履鏞曰。民是邦本。而農是民本。故三代聖王。莫不以制民之産。爲急先務矣。近來懷保之諭。蠲減之政。孰不欽仰聖德。而此猶末也。伏願益加務本之政。必使實效下究焉。上曰。所陳。好矣。經筵特進官。亦陳文義也。𡊠曰。貢法卽大禹之遺制。而龍子謂之不善。非有他也。蓋古者。天子因遊豫之時。觀年之上下而補助之。周時有司稼之官。亦行此法。其弊未必至此。而龍子之言如是者。此特當時諸侯。未能善行此法故耳。雖以近來言之。或當歉年。爲邑宰者。災減之際。不能無弊。此政龍子所謂糞其田而不足。則必取盈焉者也。顧今三農失稔。民憂孔殷。我聖上宵旰之憂。發於絲綸。軫恤之政。靡不用極。至於此弊。尤所當念。伏願另加飭勵。俾守土之臣。執災精詳。懲稅無濫。則歉歲之民。庶可懷保矣。良浩曰。爲國之道。不過敎養二端。而其序則養先於敎。故孟子之告滕公。必先經界而後學校。蓋與舜命九官。先命棄。次命契。洪範八政。先食貨。後司徒。同一揆也。我朝重熙累洽。可謂旣富且庶。而近來彝倫不明。亂逆層生。此由於敎化之未得其方而然矣。伏願加意焉。上曰。所陳。好矣。參贊官。亦陳文義也。履健曰。玉堂經筵。俱陳文義。別無所達矣。上曰。五十而貢。乃是聖人之政。則何謂不善也。樂洙曰。在昔貢法。寧有不善之理。而三代以後。田政紊亂。漸致有弊矣。良浩曰。貢者。禹貢之貢也。禹分九州。定九等之田。上下其稅。則可謂至平至密。而後世則法久弊生而然矣。上曰。以我國言之。西北比總。果如貢法乎。樂洙曰。然矣。上曰。校數歲之中云者。歸之不豐不歉而云耶。以上中下之中字。分之耶。履鏞曰。此專指不豐不歉而云矣。樂洙曰。此文義未能講究。而大體則如比總之數矣。良浩曰。此是上中下之中字矣。上曰。五十七十。法雖有異。而貢則一也。以我國稅法論之。幾至四分矣。𡊠曰。言其稅入。則太過什一矣。良浩曰。大同法出後。又有三手糧結錢。故賦稅稍重矣。命撤講。上曰。下番登筵。今始初番乎。履鏞曰。然矣。上曰。館錄在於何年乎。履鏞曰。錄於丁酉矣。𡊠曰。本府。非但勳臣紀功之所。乃是列聖五朝御帖奉安之地。則事勢尊重。非比他司。祖宗朝前後賜與田畓奴婢。不爲不多。而挽近以來。遐方人心。日漸巧惡。應納地稅。百般拒逆。至於湖西。則流寓士夫。與土着豪强輩。都執耕食。視若己物。任自先刈。驅逐差人。惟意所欲。百不給一。以此之故。本府所入。逐年減縮。以致物力凋殘。不成貌樣。一應公用。每患未辦。事甚悶憂。前後關飭。非止一再。而道臣守令。視以尋常。無意禁抑。豪右作者。少不畏憚。其所頑拒。去而益甚。此而置之。祖宗朝紀功寵賚之物。將爲渠輩之私庄。而終至於莫可收拾之境。論以事體。誠極未安。就其中最甚處。扶餘恩津定山公山尼城德山等邑。尤爲作梗之類。照法嚴繩。以杜前頭之弊事。卽爲行移於本道監司處。他道亦多有此弊。一體出擧條。申飭。若又如前泛視。終不檢飭。則當道該臣推考。守令施以罷職之典。以防後弊。何如。上曰。依爲之。出擧條𡊠曰。忠翊衛兒布除減之命。實出朝家德意。莫不攢手感祝。而至於姓名成冊。若不依前收捧。則日後成丁。旣無憑考之道。目前他役。亦有橫侵之慮。向來騎曹。亦以此事。筵稟行會。臣府亦一體擧行。而年限前依定奪。除其納布。姓名成冊。令各該邑。依例修正上送之地。何如。上曰。依爲之。出擧條良浩曰。臣方膺專對之命。竊有區區所懷。敢達矣。我國祭享。羊氏無以繼用。每自牲署。送貿於彼中。而初不孶長。隨用隨罄。至於外方。則官羊絶稀。輒以羔口代用。事面極爲苟艱。蓋羊是六畜之一。生民日用。與鷄豚等。而皮毛蹄角。無不入用。其利甚博。我國則不能畜養。視作貴物。或以爲風土不宜。而是則不然。羊之爲物。最稱易生。天下四方。無不家豢而人食。則奚獨不宜於東土乎。臣嘗待罪西北二邊。孰聞越江接界。皆有羊畜云。則相望之地。風氣有何殊別乎。特未嘗畜牧而然耳。臣謂自今使行。貿來牝牡各幾頭。分授於關西各邑。使之牧養。置籍會錄。而此後歲以爲常。或使商賈。交貿於開市。則不多年而將遍滿於國中矣。其爲公私之利。非少補矣。請下詢大臣。酌量。分付。何如。上曰。依爲之。出擧條命講官先退。上曰。下直守令入侍。賤臣承命出。與臨坡縣令權彝性。長淵縣監申遇文。尼城縣監沈熺。聞慶縣監金東鎭。延日縣監李長煜偕入進伏。上謂彝性曰。曾經幾邑乎。對曰。歷永柔杆城富平矣。上曰。爾則多經郡邑。不講七事矣。赴任後。悉心爲治。可也。命退。遇文進伏。上曰。曾經幾邑乎。對曰。歷高原端川碧潼矣。上曰。下往善爲也。命退。沈熺進伏。命誦七事訖。上曰。下往善爲也。命退。東鎭進伏。上曰。爾與戶判爲幾寸乎。對曰。爲四寸矣。上曰。盡爲署經乎。對曰。然矣。上曰。爾則不講七事。下往善爲也。命退。長煜進伏。上曰。爾是初邑乎。對曰。然矣。上曰。爾是誰族乎。對曰。故府使李載文之子矣。上曰。本邑近多弊瘼。爾具悉心善爲也。命退。諸臣以次退出。
정조 6년
壬寅八月十九日申時。上御誠正閣。問郞入侍時。右副承旨金宇鎭。問郞李祖源。假注書趙衍德。記注官金健修金鳳顯。以次進伏訖。上曰。見爾久矣。祖源起伏訖。上曰。罪人果爲直招乎。祖源曰。爲人極甚獰頑。抵賴不服。故姑未得端緖。而其所納供。輒曰聞於遊山客云矣。上曰。疏草中。莫重之說。嚴加究問乎。祖源曰。所供。輒曰今此莫重之說。出於愚迷。犯此死罪云。萬山宋判之說。答以先正之學。將至墜絶。故有此書錄云矣。上曰。何以比予於隋煬帝云耶。祖源曰。其所納供。皆出愚迷無識云矣。上曰。今此凶逆。輒以桀紂煬帝比之。世道人心。更無可言矣。宇鎭曰。自古凶逆。何代無之。而如此劇賊。實是載籍所無。臣等不勝骨靑而膽掉矣。上曰。罪人供辭。連以草供入啓。所謂鄭僉知。緊出賊招。卽爲發捕嚴覈事。傳于委官。可也。命祖源先退。上曰。推案催促持來。賊臣承命出持入。命宇鎭讀奏訖。上曰。此下推案。連爲捧入事。分付。命退。承史以次退出。
정조 6년
行都承旨嚴璹藥院進。行左承旨李秉模坐直。右承旨徐有防坐直。左副承旨李在學推鞫進。右副承旨金宇鎭坐。同副承旨洪履健坐。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于李秉模曰。右副承旨入侍。
정조 6년
傳于洪履健曰。工曹判書留待。
정조 6년
傳于徐有防曰。工曹判書入侍。
정조 6년
傳于金宇鎭曰。禁推禁堂。待下敎捧供。都事草供。先爲捧入。
정조 6년
傳于洪履健曰。軍士房承旨入侍。
정조 6년
洪履健。以義禁府言啓曰。今此推鞫時。本府都事。當爲備員。出使都事金載謙。卽令該曹口傳相換。何如。傳曰。允。
정조 6년
吏曹口傳政事。禁府都事金載謙。軍資奉事兪靖柱相換。
정조 6년
有政。吏批。判書李性源進。參判鄭一祥進。參議趙鼎鎭進。右副承旨金宇鎭進。以申應顯爲大司諫。洪樂命爲右參贊。徐有寧爲禮曹參判。鄭尙淳爲知義禁。尹塾吳載純爲同義禁。李在協爲同經筵。金履素爲奉常提調。具善復爲司宰提調。李在協爲司譯提調。權噵爲瓦署提調。鄭尙淳爲觀象提調。趙㻐爲造紙提調。金思羲李牧永權以經爲禁府都事。李種徽爲敦寧主簿。原春監司單金憙。江陵縣監單李晉圭。西春君單爗。
정조 6년
兵批。行判書李命植進。參判李柱國病。參議柳誼進。參知林錫喆病。右承旨徐有防進。副護軍吳載熙。副司直金履素宋載經李敬玉徐有元。原春監營中軍單朴河潤。
정조 6년
傳于徐有防曰。同義禁尹塾。聞有實。故許遞。今日政差出。
정조 6년
再政。以金尙集爲同義禁。禁府都事金載謙。繕工奉事趙鎭明相換。
정조 6년
以禁府都事尹光柱差代望筒。傳于徐有防曰。旣命勿汰。此望筒勿施。
정조 6년
以禁府都事尹得愚差代望筒。傳于徐有防曰。李鼎烈仍任之後。徐邁修似當無端見落。以尹得愚之代用之。此望筒。旣未下批勿施。
정조 6년
金宇鎭啓曰。新除授金吾堂上。卽爲牌招。以爲推鞫進參之地。何如。傳曰。先進去。後謝恩。
정조 6년
徐有防啓曰。新除授同義禁。待下批牌招。推鞫進參。何如。傳曰。允。
정조 6년
備忘記。如渠至微之類。所可參涉之事。況年且老。尤無更問之端。罪人順光放送。
정조 6년
以禁府都事相換單子。傳于徐有防曰。兪靖柱相換未幾。而又爲相換。兪靖柱外。豈無相換之人乎。吏曹堂上推考。更爲相換以入。
정조 6년
傳于徐有防曰。推鞫姑罷。
정조 6년
徐有防啓曰。同義禁金尙集。令該曹口傳付軍職。何如。傳曰。詞訟之任。數遞可悶。仍任前職。
정조 6년
以刑曹錄啓。傳于金宇鎭曰。罪人金時觀金漢中等放送。罪人金得臣丁致厚文慶復徐舜卿朴世周白好信朴再榮崔仁宅李文成等。竝分揀放送。
정조 6년
徐有防。以兵曹言啓曰。禁軍今秋冬等祿試射時。沒技人別單中。依例懸註以入之意。敢啓。傳曰。知道。
정조 6년
徐有防。以義禁府都事。以鞫廳大臣意啓曰。罪人順光放送事。命下矣。此等至微之類。無足關緊於獄情。而傳說貞采之狀。渠亦不能自明。則窮覈言根。乃是不可已之事。今當鞫事方張之時爲難。先爲白放。傳敎之下。不得擧行之意。敢啓。傳曰。賤且老之漢。與其瘦斃獄中。孰若姑放之爲無弊乎。倘令來頭更有推問之端。捉來對質。毫無所妨。依前下敎。卽令放送之意。分付。可也。
정조 6년
金宇鎭。以問事郞廳。以鞫廳大臣意啓曰。伏承待天明開坐之敎。臣等進詣本府。則堂上判義禁外。無一人來到。都事武都事一人外。無一人來到。如許紀綱。前所未見。其在懲後之道。不可無論責。臣等來到前。不爲來會之堂上。一竝罷職。都事一竝先汰後拿。令該曹卽爲口傳差出。以爲趁卽開坐之地。何如。傳曰。允。堂上不可罷職而止。下義禁府推考。都事亦卽嚴問口招竝捧草供入啓。承旨仍留本府。大臣與問郞。又在近處。則本府堂郞。猶不待令。不但紀綱所在而已矣。
정조 6년
敎洪忠監司金文淳書。王若曰。國家有用人之規。固宜難愼。方岳乃宣化之職。尤重選掄。況今數遞之已三四遭。又彼衆弊之難一二計。惟卿。故家餘韻。妙歲魁元。爲是忠獻之遺孫。人所期待。不墜詩禮之舊緖。世亦稱譽。才猷著畿輔之治。恢恢遊刃。言議見臺閣之論。斷斷寸心。纔置籌司。蓋欲廟務之鍊熟。屢亞銓部。亦期藻鑑之公明。永念湖西一區之難治。尤甚海東八路之分列。絃誦寢遠。士或藉言論而妄自標。稼穡不勤。民多游衣食而無所業。伊來亂孽之滋熾。實由敎化刑政之未敷。至若旬宣之爲要。何以懷保懲戢之兩得。況値凶歉之爲患。將欲分憂。念彼艱虞之多端。誰能盡職。要專委於一路。簡惟在於重宸。玆授卿以洪忠道觀察使兼兵馬水軍節度使巡察使公山府使。卿其祇膺寵章。克懋治績。朝家隱恤之意。宜使士民皆知。歉歲蠲減之方。必須惠澤咸被。若夫庶事之綜理。素知詳明。至於一方之澄淸。宜勉威重。自餘裁稟。式遵彝章。於戲。都畀五十州生靈。想卿風采。須盡千百計區劃。弛予宵憂。故玆敎示。想宜知悉。知製敎沈樂洙製進
정조 6년
壬寅八月二十日辰時。上御誠正閣。工曹判書入侍時。工曹判書黃晙。同副承旨洪履健。假注書趙衍德。記注官金鳳顯。別兼春秋鄭東浚。以次陞殿。上曰。工判陞階之際。易致顚仆之患。司謁扶腋上之。可也。進伏訖。上曰。卿年今至九耋。尙此强健。誠可貴矣。晙曰。近以泄病。筋力猶不如前矣。上曰。得除工判。卿以爲喜耶。晙曰。然矣。上曰。卿之內外。俱是甲戌生云。然乎。晙曰。然矣。上曰。誠奇且壯矣。卿以甲戌生。今此登筵。予心不勝愴感矣。晙曰。惟願一瞻天顔矣。上曰。可矣。晙仰瞻訖。奏曰。臣今雖死。更無所恨矣。上曰。卿今差久登筵。恐致損傷。先爲退去。食物衣資。當令該曹優數題給。卿之內外。各自領受。可也。命先退。命書傳敎曰。工曹判書黃晙家。食物衣資。令該曹優數題給。聞其夫人亦云甲戌生。食物衣資。一體輸送。仍令該曹存問以來。命退。承史以次退出。
정조 6년
壬寅八月二十日辰時。上御誠正閣。禮房承旨入侍時。右承旨徐有防。假注書趙衍德。記注官金鳳顯。別兼春秋鄭東浚。以次進伏訖。上曰。黃晙年至九耋。得除正卿者。誠可貴矣。有防曰。又以優老之典。特賜食物衣資。實是曠世之恩矣。上曰。政官入來開政乎。有防曰。只判堂入來矣。上曰。參判參議竝爲入來。斯速參政事。分付。賤臣承命出傳。上曰。禁府推案。催促以來。賤臣承命出傳。上曰。以草供觀之。貞采可謂獰頑凶慝之人。而其所納供。專事漫漶。終不直招。但云得聞於金剛遊山客面縛髥白者云。眞所謂捕風滄海。何處捉來乎。誠萬萬巧惡矣。有防曰。如此凶賊。卽載籍所無。臣不勝憤惋之至矣。上曰。魯文之接主人。欲爲捉問。則供以康津主人。可以知之云。此間委折。右副承旨。招致從事官。使之詳問事傳之。可也。命退。承史以次退出。
정조 6년
壬寅八月二十日辰時。上御誠正閣。右副承旨入侍時。右副承旨金宇鎭。假注書趙衍德。記注官金鳳顯。別兼春秋徐龍輔。以次進伏訖。上曰。今番禁府事。誠駭然矣。委官承旨。趁早開坐。而本府堂郞無一人來待者。顧以國體。儘不成說矣。宇鎭曰。入直武都事一人外。初無來待者。當此鞫獄之方張。如是擧行。揆以法紀。極爲怪駭矣。上曰。禁府堂郞現告。斯速捧入。政事卽爲擧行事。分付。仍命書傳敎曰。政事當日爲之。賤臣承命出傳。命退。承史以次退出。
정조 6년
壬寅八月二十日酉時。上御誠正閣。承旨入侍時。右承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。貞采一味抵賴。終不直告。極爲凶獰矣。有防曰。若更加嚴鞫。則豈無端緖之可得乎。尙此抵賴。不勝痛惋矣。上曰。推考房承旨連日參鞫。必多勞悴。明日勿爲仕進。再明日入來事。分付。命退。承史以次退出。
정조 6년
行都承旨嚴璹藥院進。行左承旨李秉模坐。右承旨徐有防坐。左副承旨李在學病。右副承旨金宇鎭坐直。同副承旨洪履健坐直。注書趙興鎭病李祖承病。假注書趙衍德藥院直。事變假注書馬思仁仕。
정조 6년
傳于洪履健曰。右承旨入侍。
정조 6년
以直閣金載瓚上疏。傳于洪履健曰。可據之已例不一。且有故相家故事。何不搜閱。起居注或翰苑文字。有此辭疏乎。此上疏還給。
정조 6년
傳于徐有防曰。左承旨與大司成入侍。
정조 6년
以禮曹監試初試退否當否。時原任大臣。館閣宗伯諸臣收議草記。及成均館草記。傳于徐有防曰。仍行與退行當否。猶未悉其物議民情之如何。詢于廷臣。爰及齋儒矣。觀此所陳獻議。廷臣之見。或有殊異。齋儒之言。無不純同。當退云云。十居八九。到今不可不從衆。且究大小輕重之別。京外設場處。不但有主客俱困之歎。目下穡事。總論八方。要之豐少而歉多。何必待三道之設賑。然後方議退行也。又若禮圍之備。備而不用。先接之行。行而空返。此特每道數三邑之費也。每閈若干人之弊也。西北之登熟。果然懸異於他道。設行旣命之道科。決知爲兩得其便。來癸卯式年大小科初試。退定於明秋。平安咸鏡道道科。以九十月晦初間。涓日試取之意。令廟堂。三懸鈴行會諸路。
정조 6년
徐有防。以成均館官員。以大司成意啓曰。臣伏承聖敎。進詣泮宮。招致諸生。傳宣聖敎後。以式年初試退行當否。一一詢問。則京中儒生進士沈翼賢等。書進所懷。以爲今年穡事。已判歉荒。式年之科。退待明秋。實合事宜。京畿儒生生員李漢濯等。書進所懷。以爲年事旣判大歉。多士實難赴擧。待豐退行。誠爲萬幸。全羅道儒生進士金錫禧等所懷。以爲本道農形。豐歉相半。齎糧赴擧。實多苟艱。式年之科。退行明秋。恐合事宜。洪忠道儒生進士兪海柱等所懷。以爲湖中穡事。無異畿農。赴擧儒生。實無辦具齎糧之望。式年初試。退行明秋。公私萬幸。黃海道儒生進士蔡一揆等所懷。以爲式年科事雖重。而荒年民弊。不可不念。退行明秋。恐合事宜。慶尙道儒生幼學李思謙等所懷。以爲本道農形或凶或否。而統言一道。可謂凶年。貧儒齎糧。赴擧實艱。式科退行明秋。恐便公私。原春道儒生生員姜頤燮等所懷。以爲本道田畓相半。田穀免凶。而畓穀已判大無。儒生或有願赴者。或有不願者。然而諸道儒生。皆以退行爲宜。則豈有異同之意云。平安道儒生進士朴泳等所懷。以爲本道穡事免凶。監試道科。竝行亦可。而畿湖諸道。皆以年事失稔。不可設行云。監試則退行。道科則今秋設行便好云。咸鏡道儒生幼學朴昌朝等所懷。以爲本道則秋事稍登。設科亦好。而式年大科。非一二道所可獨設。則退待明秋便好。道科則只行二道。恐不貽弊云矣。敢稟。批答見上
정조 6년
洪履健。以義禁府言啓曰。罪人順光。依下敎本府門外保放。以羅將守直救療之意。敢啓。傳曰。知道。
정조 6년
又以義禁府言啓曰。罪人順光。依前下敎。卽令放送事。命下矣。罪人順光。依下敎放送之意。敢啓。傳曰。知道。
정조 6년
又以義禁府言啓曰。時囚罪人尹得愚李舒永徐有豐尹晳東等。從重勘律。今日開坐時照律事。命下矣。尹得愚李舒永徐有豐尹晳東等段。判付內。渠輩罪狀。萬萬無嚴。而猶不知其間委折之或有別般自明之端。特令捧口招以聞。姑留出代之望筒以待之。爲渠輩曲念極矣。觀此口招。散歸則的實。未赴則丁寧。渠輩俱以年少不識事之類。雖不知獄情之顚末。嚴畏之心。老少無異。懲討之誠。秉彝所同。則乃犯此前未聞前未有之事。若無別樣處分。無以懲後。從重勘律。罪取考律文。則大明律制書有違條有曰。凡奉制書。有所施行而違者。杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。尹得愚李舒永徐有豐尹晳東等。各杖一百收贖。告身盡行進奪。放送。何如。傳曰。允。如有功議。各減一等。
정조 6년
又以義禁府言啓曰。尹得愚李舒永徐有豐尹晳東等。各杖一百收贖。告身盡行追奪事。照律草記。批旨內。如有功議。各減一等事。命下矣。尹得愚六代祖斗壽。光國功臣。李舒永七代祖增。平難功臣云。各功減一等。杖九十收贖。奪告身四等。徐有豐。達城府院君曾孫云。議減一等。杖九十收贖。奪告身四等。尹晳東七代祖斗壽。光國功臣。錦陽尉異姓五寸親云。功議各減一等。杖八十收贖。奪告身三等。放送之意。敢啓。傳曰。知道。
정조 6년
又以刑曹言啓曰。罪人金時觀金漢中等放送。罪人金得臣等竝分揀放送事。命下矣。依傳敎。承政院直囚罪人司憲府墨尺金時觀。玉堂書吏金漢中等放送。保放罪人校書館書吏金得臣丁致厚金哲洙文慶復徐舜卿朴世周白好信朴再榮崔仁宅李文成等。竝卽分揀放送之意。敢啓。傳曰。知道。
정조 6년
壬寅八月二十一日辰時。上御誠正閣。軍士房承旨入侍時。右副承旨金宇鎭。假注書趙衍德。記注官金健修金鳳顯。以次進伏訖。上曰。今年穡事。已値大歉。都下市直。漸致踊貴。今番監試。欲爲退定。果何如。宇鎭曰。臣聞物議。則皆願退定云矣。上曰。及今退定。則遠道郡邑。能無爲弊之端耶。宇鎭曰。別無爲弊矣。上曰。聞今泮中各道儒生。多數居齋云。以大司成往探物情則。好矣。宇鎭曰。聖敎誠宜矣。命書傳敎曰。式年初試退行事。因廟堂覆奏。差退數旬。在伊時。則秋農猶未出場。登歉有難臆料。不得已依議從施。以近日畿湖民情聞之。此時設場。決是行不得之事。藉令諸道。無不豐熟。京中畿內。艱食如許。文武觀光之類。齎糧赴京者。將有狼狽之慮。眞所謂主客俱困。且念退定之科。期在於來月念後。及今變通。足可知委。予意則以爲。諸科初試。行於明秋爲好。而多士之物情。無以知之。不得指一下敎。以此意。發遣禮郞。問議于時原任大臣館閣宗伯之臣。備各獻議。多士之事。多士當知之。近聞居齋儒生。數甚夥然。間亦必有鄕儒。卽令大司成進詣泮宮。招致諸生。遍問退行當否草記。初試如以明秋退行爲定。則又有合商量之事。西北道科。從近設行之意。向於兩道人才收用綸音中。已有提及。王言不可不信。況聞穡事大登。民産不至艱乏云。迨此暇隙。設科兩道。或爲俱便之政。竝以此意。獻議或詢問事。令禮曹成均館知悉。上曰。禮曹郞廳。多數發牌。持此傳敎。輪示時原任大臣及館閣堂上文任諸臣處。申時前回啓事。分付。賤臣命出傳。命書榻敎曰。左承旨入侍。賤臣承旨命出。與李秉模偕入進伏。上曰。俄下傳敎。何如。秉模曰。今若退定。則鄕儒之先爲出接者。或致狼貝矣。上曰。今若退定。則嶺南試邑。果不爲難耶。秉模曰。今雖退定。試邑別無爲弊矣。上曰。畿湖兩道。勢難設場。而群議不一。故尙未完決矣。秉模曰。科儒則積月蓄銳。或曰難便。其所當否。姑未知如何矣。上曰。卿詣泮宮。與大司成招致儒生。採問物情。可也。命退。諸臣以次退出。
정조 6년
壬寅八月二十一日巳時。上御誠正閣。右承旨檢校直閣同爲入侍時。檢校直閣徐鼎修。右承旨徐有防。假注書趙衍德。記注官金鳳顯。別兼春秋徐龍輔。以次進伏訖。上曰。檢校直閣身𧏮。近得差勝乎。鼎修曰。今幸向差矣。上曰。俄下退科傳敎。果卽分付收議乎。有防曰。招致禮郞。使之申時前回啓矣。命有防讀奏公事。仍書判付訖。命退。諸臣以次退出。
정조 6년
壬寅八月二十一日未時。上御誠正閣。左承旨與大司成入侍時。行左承旨李秉模。假注書趙衍德。記注官金健修金鳳顯。大司成趙尙鎭。以次進伏訖。上曰。退科收議。今果入來乎。秉模曰。姑未入來矣。上曰。泮儒物情。果何如。尙鎭曰。皆願退行矣。上曰。今若退定。則反致有弊云。此議。亦如何。秉模曰。臣亦以此議。反復申問。則泮儒皆以爲。渠雖不觀監試。推其子姪之心。趁今退定。亦云無妨矣。上曰。鄕儒之留在泮中者爲幾人乎。尙鎭曰。嶺南六人。湖南二人。關東亦爲數人。而皆曰。各道豐歉。雖有不同。趁今設場。均有其弊。退定誠好云矣。上曰。泮儒獻議。雖曰僉同。外此諸儒。恐有抑鬱之歎。大司成之意。果何如。尙鎭曰。見今年事。嶺湖雖値稍登。至於畿湖。失稔太甚。科試非曰不重。而京邑之弊。亦不可不念。臣意則斷然退行。宜矣。上曰。非但監試。武士赴擧之際。必有主客俱困之弊矣。秉模曰。果然矣。上曰。命設道科。何如云耶。秉模曰。關西儒生。居在泮中者。合爲十七人。而皆以爲好云矣。上曰。各處收議。先以草本入啓事。分付。賤臣承命出傳。上曰。摠戎廳敎鍊官。今方來待闕中。北漢還穀之捧留本邑。果有前例與否。詳問以奏。秉模曰。臣於乙未年御史時。以爲捧留本邑矣。上曰。更問以奏。可也。命退。諸臣以次退出。
정조 6년
壬寅八月二十一日酉時。上御誠正閣。軍士房承旨入侍時。右副承旨金宇鎭。假注書趙衍德。記注官金健修金鳳顯。以次進伏訖。上曰。禮曹草記。催促持來。賤臣承命出持入。命書判付訖。上曰。令備局撰成跋尾。卽速行會事。分付。命退。承史以次退出。
정조 6년
行都承旨嚴璹藥院直。行左承旨李秉模坐。右承旨徐有防坐直。左副承旨李在學坐直。右副承旨金宇鎭坐。同副承旨洪履健坐。注書趙興鎭病李祖承病。假注書趙衍德藥院直。事變假注書馬思仁仕。
정조 6년
傳于洪履健曰。錦伯留待。
정조 6년
以慶尙監司格倭人渰沒事狀啓。傳于李在學曰。倭船漂流。一名渰死。嚴飭拯給。其餘下陸諸倭。各別看護。領付館所。仍令帥臣別定差使員慰恤。以示朝家柔遠人之意。擧行形止狀聞事。卽爲分付該道道帥臣及萊伯處。
정조 6년
傳于李在學曰。守令多窠。政官牌招開政。
정조 6년
傳于徐有防曰。晉州牧使各別擇差。
정조 6년
有政。吏批。判書李性源進。參判鄭一祥進。參議趙鼎鎭式暇。左副承旨李在學進。吏批啓曰。晉州牧使今當差出。而本州以營下劇邑。素稱難治。不可不擇差。他道有聲績未準朔守令。竝擬。何如。傳曰。允。以徐有成爲修撰。李崇祜爲漢城右尹。李在協爲同義禁。權濟應爲晉州牧使。安聖彬爲安岳郡守。
정조 6년
兵批。行判書李命植病。參判李柱國入直政事進。參議柳誼進。參知林錫喆病。右副承旨金宇鎭進。無政事。
정조 6년
傳于金宇鎭曰。未下直守令。竝令明日辭朝。
정조 6년
傳于徐有防曰。報恩縣監口傳差出。
정조 6년
吏曹口傳政事。以任璛爲報恩縣監。
정조 6년
傳于李在學曰。留院公事入之。
정조 6년
以軍器寺進上單子。傳于李在學曰。堂郞書啓。工匠。令本衙門施賞。
정조 6년
以宣傳官試講李身敬居首單子。傳于李在學曰。講陣俱致純通。極爲可嘉。內下弓子一張賜給。
정조 6년
李在學。以吏批言啓曰。英陵別檢沈鏗。呈狀內。身病甚重。勢難察任云。今姑改差。何如。傳曰。允。
정조 6년
李在學。以禁衛營言啓曰。本營中軍李廷壽。身病猝重。勢難察任。改差。何如。傳曰。允。
정조 6년
又以義禁府言啓曰。禁推禁堂。竝令放送後。草記事。命下矣。時囚罪人鄭好仁李𡊠蔡弘履等。依傳敎。竝放送之意。敢啓。傳曰。知道。
정조 6년
壬寅八月二十二日辰時。上御春塘臺。宣傳官試講入侍時。行左承旨李秉模。右承旨徐有防。右副承旨金宇鎭。假注書趙衍德。記注官金健修金鳳顯。試官訓鍊大將具善復。禁衛大將李敬懋。奎章閣直閣金載瓚。檢校待敎徐龍輔。以次進伏訖。上曰。司宰提調。卿其善爲矣。善復曰。莫非聖恩矣。上曰。言其職。則猶不如兵曹參判矣。善復曰。然矣。此是武臣稀有之職也。上曰。今番擧動時。新除內乘。俱是生疎之人。宜有變通之道矣。善復曰。然矣。命開講。掌務官呼李潤慶。進講兵學指南。講訖。又講陳圖收栍訖。命退。至李身敬進講。上曰。善講矣。善復曰。三次通栍。誠是人才矣。講訖。又講陳圖收栍訖。命退。至韓應儉進講。上曰。此人亦善講矣。善復曰。然矣。上曰。在鄕宣傳官。各別顧護。然後可以供職。此後雖當許參之時。無得過徵事。卿等益加申飭。可也。善復曰。聖敎至當矣。講訖。又講陳圖收栍訖。命退。仍命設武藝別監試藝各試十八技訖。上曰。今則都監敎鍊官。皆往善地。渠輩必當爲好矣。善復曰。此亦在前所無之事也。上曰。禁衛中軍。尙未差出乎。敬懋曰。李廷秀改差代。卽當差出。而實乏擬望之人。今此李漢昌。可合此任。而方在罷職中矣。命書傳敎曰。亞將望苟艱。前別將李漢昌給牒敍用。又命書榻敎曰。洪忠監司入侍。賤臣承命出。與金文淳偕入進伏。上曰。本道年事。已致大歉。人心尙未底定。是可悶也。今以卿委以難治之任。此亦由於承乏而然。見今急務。莫先於荒政。卿必盡撫摩之策。以致安集之方。至於災結分俵。益加詳察。無至虛實相蒙之弊。可也。文淳曰。臣本才疎。叨此重任。前頭僨事。自料必至。而第今湖右人心。轉益凶險。前後亂逆。無數層出。且聞農形。已判凶歉。比他道爲尤甚。今此救濟之策。鎭安之道。非臣可以承當。不勝惶悶矣。上曰。敎書。往受政院也。命讀宣諭別諭訖。命退。上曰。兵曹參判入侍。賤臣承命出。與李柱國偕入進伏。上曰。卿今入直乎。柱國曰。然矣。上曰。禁營入直軍兵。招至臺下。與武藝別監。使之交藝。可也。善復曰。聖敎。誠好矣。命宣傳官出標信祗受該營訖。招至臺下結陣。如例數合戰藝訖。命退。諸臣以次退出。
정조 6년
壬寅八月二十二日申時。上御誠正閣。推考房承旨入侍時。左副承旨李在學。假注書趙衍德。記注官金健修金鳳顯。以次進伏訖。上曰。貞采情節。果何如。在學曰。爲人極甚狡惡。專事漫漶。終不直告。比諸泓賊。尤爲凶獰矣。上曰。所謂權哥。別無更問之端。仍爲放送。好矣。在學曰。此獄肯綮。專在此漢。有難放釋矣。大抵凶逆之層出。專由於不治其本。臣則謂德相亟正邦刑。以折亂萌。以正人心。宜矣。上曰。伊日禁府堂郞事。儘不成說矣。在學曰。諸大臣未明前。俱爲來到。而本府堂郞。無一人來待。揆以事面。極爲駭然矣。上曰。就囚堂郞。在於直房乎。在學曰。直房則近有朝令。不得入處。方在西間矣。命書傳敎曰。爲日稍久。亦已被勘。更不必捧供。禁推禁堂。竝令於送後。草記。命退。承史以次退出。
정조 6년
壬寅八月二十二日酉時。上御誠正閣。坐直承旨入侍時。檢校直閣徐鼎修。右承旨徐有防。假注書趙衍德。記注官金健修金鳳顯。以次進伏訖。上曰。監試退定後。京儒物情。何如。鼎修曰。老儒頗有抑鬱之意。而至於年少儒生。皆曰無妨云矣。上曰。明日下直守令。爲幾人乎。有防曰。只安岳報恩矣。命讀慶尙道漂倭渰沒狀啓訖。仍命書判付。命退。承史以次退出。
정조 6년
行都承旨嚴璹藥院直。行左承旨李秉模坐。右承旨徐有防坐直。左副承旨李在學坐。右副承旨金宇鎭坐。同副承旨洪履健坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
傳于李秉模曰。軍士房承旨入侍。
정조 6년
傳于徐有防曰。同副承旨馳詣太學。朝食堂到記。收取以來。
정조 6년
傳于李秉模曰。禮房承旨入侍。
정조 6년
傳于洪履健曰。同副承旨入侍。留待守令同爲入侍。
정조 6년
傳于洪履健曰。楸島以彈丸之地。偏配數多。原居之民。貽弊不些。奴高老味女松伊李命銓安道煥奴戴旭。與本島相近他島中。罪人名數稍少處。推移分配。奴福伊安處京金世重金應彦。本郡島邊陸地散配。崔三金移配濟州。奴乭伊定配十餘年。罪亦不至大段。放送事。令該曹卽各分付道臣。配所則令道臣觀其罪犯。且考各島地形。便宜散配後狀聞。
정조 6년
洪履健。以訓鍊都監言啓曰。依判下單子。別技入格武藝別監雙劍超等二人。各木四疋。上上等一人。木三疋。上中等二人。月刀。上中等二人交戰。上中等二人新劍。上中等一人銳刀。上中等一人。各木二疋。脚觝二次勝一人。木二疋。一次勝三人。各木一疋。從厚例施賞之意。敢啓。傳曰。知道。
정조 6년
領議政徐命善箚曰。伏以。臣於夜中。伏聞捕將所傳之言。東來二囚。雖事呑吐。不盡輸情。而其中亦不無互相照應之端。渠輩之爛漫酬酢。則從可知矣。當初雖以鄕曲賤類。不卽請捕。今旣拿來之後。一番對質。獄體當然。竝令移送鞫廳。仍爲開坐。俾得以頭面究覈。恐不可已也。取進止。答曰。省箚具悉卿懇。留竢再明面商。此不煩及。仍傳曰。此批答。遣史官傳諭于領議政。
정조 6년
大司憲沈頤之疏曰。伏以。嗚呼。亂逆之變。何代無之。而其窮天地之凶。極萬古之惡。未有若丙丁以來諸賊者也。雖使間百世而一有。尙爲天下之大變。況此逐年而起。式月而生者乎。雖使一二輩而醞釀。尙爲邦國之深憂。況此三路漸染。一串共貫者乎。爲方今國家之計者。誠宜鉏拔根柢。打破窩窟。絶奸宄之源。洩神人之憤。母使煽焰於今日。流毒於後時。而奈之何聖上自初迄今。惟以姑息容貸爲事。鉏草而不除其根。治末而返遺其本。以致千怪百變。無所不有。幾至於天理晦塞。民彝隳絶。國勢岌嶪。將無稅駕之地。臣於此誠不勝憂憤塡胸。痛哭而流涕也。噫嘻。鄭妻之惡。爲麟謙之根柢。而尙此假息於近地。龜柱之凶。爲量𨩌之窩窟。而至今戴頭於海島。請覈言根之相福。未加顯戮。徑弊牖下。斥以深文之瑩中。尙逭邦刑。偃處島中。王綱之不振如此。而尙可曰行天討而治國賊乎。國榮之千罪萬惡。何莫非覆載之所不容。而沮遏大計。卽是宗社之劇賊。臣民之血讎。旣未能磔屍臠肉於未斃之前。又不得籍孥瀦宅於已斃之後。輿情之憤鬱。愈久愈激。而追律之請。至今靳允。其叔樂純。以奰慝凶譎之性。負三大貫盈之罪。藉妖姪而招權。縱悖第而濟惡。頤指氣使。廣結徒黨。敢爲專權自恣之計。終至凶國禍家之境。而咫尺畿坰。晏然自在。三尺之不嚴如此。則其可曰明天理而遏凶圖乎。德相附麗元凶。作爲倀鬼。國榮藉德相而熾其氣焰。德相依國榮而肆其胸臆。四字凶言。闖然投進。共售沮遏之陰計。人心驚洶。國事危懍。雖使擧國臣民。手自剮裂。斬作萬段。猶不足以爲快。況此薄竄善地。尙稽肆市之典。煥億。以天生妖邪之性。備千古宵小之態。藉賣其叔。深結榮賊。凶謀祕計。無不往來傳通。致有其叔凶疏。而罪惡彰露。自知難容。則乃反註釋四字。煽動誑惑。賊勢鴟張。毒痡流遍。湖孽纔治。海凶繼發。乃有亨夏炡集弼榮等諸賊。必欲爲德相一死。是宜窮鞫痛治。絶其亂源。而天網太寬。尙不置辟。義理由是而益晦。人心由是而靡定。終至于澤白泓三賊之變。最義翊叔姪之凶極矣。澤白俱以梟獍之徒。擧懷無君之心。改頭換面。迭投凶疏。罔測不道之說。敢發於鞫庭。詬罵天日之凶。益肆於獄中。此誠天下萬古所未聞所未見之大變也。遽然徑斃。未及磔臠。而追施之律。尙未擧行。輿憤之益鬱。當如何哉。況彼最中。厚被國恩。位高身退。而乃以其姪之棄廢。敢懷怨懟之凶心。逞其狼毒。欲售凶禍。以無爲有。譸張凶論。朝夕綢繆。執手密托。釀成逆澤之前茅。以作賊白之階梯。其姪義翊。以其負犯。倖逭王法。則不思懲畏。反蓄陰圖。聯枕逆澤。粧出賊白。指使排布之跡。便同泥中之鬪獸。論其同惡之眞贓。直是自中之渠魁。端緖已露。情節盡綻。而或薄施島配。或旋卽全釋。竝與義直嚴覈之請。諸囚更訊之啓。而一竝靳兪。刑政之乖當如此。則其何以折奸萌而懼亂賊乎。王章始屈於鄭妻龜柱。而國榮已無顧忌。再屈於國榮。而德億純彬。敢肆跳踉。德億純彬之當斷不斷。而湖海諸凶。互相響應。湖海諸凶之不盡勦減。而澤白最翊。恣意猖獗。澤白最翊之不正邦憲。而泓賊又起矣。蓋其根柢未祛。凶孽潛滋。窩窟未破。凶徒嘯聚。種下生種。枝上生枝。終至於莫可收拾之境。思之及此。寧不凛然心寒也哉。伏願聖上穆然深思。惕然改圖。竝允三司諸臣之請。亟正前後亂逆之罪。使民彝復明。國勢奠安焉。仍念臣待罪嶺邑。昏謬不職。自速重譴。惶愧蹙蟄者。今已三年于玆矣。特地甄敍之恩。海獄按問之命。忽下於千萬夢寐之外。臣誠惝怳驚感。殆若蟄蟲之聞雷。不覺淸淚之被面。臣於是仰感收簪之洪私。俯念討賊之大義。乃敢冒昧承命。夙宵兢惕。而臣本愚昧。未能鉏拔其根柢。打破其窩窟。臣憂憤惶懼。恭俟嚴誅。乃於復路之日。叨此匪分之寵渥。恩愈深而臣罪冞彰。顧何敢冒據於風憲之長。抗顔於周行之間乎。暫膺寵命。猶可諉之反面。仍因蹲冒。實有關於廉防。敢於請討之章。略控衷赤之懇。伏乞天地父母。俯賜鑑諒。亟削臣難冒之職。更勘臣前後之罪。以肅朝綱。以安愚分。不勝幸甚。臣無任屛營祈懇之至。答曰。省疏具悉。悉諭諸批。卿其勿辭行公。
정조 6년
壬寅八月二十三日未時。上御誠正閣。左承旨入侍時。行左承旨李秉模。假注書趙衍德。記注官金健修金鳳顯。以次進伏訖。上曰。此時生涼。似太早矣。秉模曰。以農形言之。晩移居多。恐有早霜之慮矣。上曰。卿見沈念祖乎。秉模曰。臣果一次往見。而不勝惶悚云矣。第伏念。臣之情勢。亦爲惶蹙而驟拜至此。更無仰達矣。上曰。以卿陞擢。意亦有在。顧今朝廷。可謂有人乎。惟予苦心。專在保合臣隣。卿其諒之也。秉模曰。臣今自鄕上來。考閱疏章。則金鍾秀事。誠萬萬驚怪矣。上曰。重臣之伊日筵奏。或謂之妄發。可也。而執此歸之於惡逆。則誠萬萬過當矣。秉模曰。臣纔從萊府。有所仰達矣。公米入給。實出於朝家柔遠之德意。而嶺南半道之民。力竭於此矣。其所關係於國計。豈不重且大也。而入給與否。近無登聞之事。豈不疎虞之甚乎。臣取考舊例。則每於歲末畢給後狀聞矣。一自送使愆期。仍廢此例。而臣意則無論畢給與未畢給。歲末登聞。以爲朝家管攝之地。恐合事宜。以此意令備局分付萊府。定式施行。何如。上曰。依爲之。出擧條秉模曰。手標米弛禁。卽我聖上爲萊民之至意。而利竇奸弊。亦莫逃於明見萬里之聖鑑。則在萊府擧行之道。固當加愼於未弛禁之前。而人情狃安。詐僞日滋。安知不雜商之濫出。邊門之不嚴乎。官貿一節。朝禁至嚴。苟非不法之吏。則必不敢犯手。而潛貿潛出之弊。不可不先事嚴飭。其所照檢之責。專在於任譯。如或有此現發之事。則犯者施以潛商之律。不察任譯。亦以邊律施行之意。令備局嚴明分付於萊府。何如。上曰。依爲之。出擧條秉模曰。狀啓規式。道各不同。或有啓本。或有狀啓矣。萊府則邊情馳報。不以啓本。必用狀啓。故其於各鎭所報謄出之際。以致遲遞之弊。當此時平海晏之日。姑無遠慮。而若値不虞。則恐致後時。臣意則以啓本馳報。宜矣。上曰。卿言誠是。此後依他道例。以啓本擧行事。分付備局。可也。上曰。萊府風俗。何如。秉模曰。專尙淳良。惟令是從矣。上曰。本府有武藝乎。秉模曰。初無武藝之士。而自肅廟朝。始設別騎衛三百。使之鍊習。而今則皆善騎射矣。命退。承史以次退出。
정조 6년
壬寅八月二十三日申時。上御誠正閣。同副承旨與下直守令入侍時。同副承旨洪履健。假注書趙衍德。記注官金健修金鳳顯。安岳郡守安聖彬。報恩縣監任璛。以次進伏訖。上曰。職姓名奏之。聖彬曰。安岳郡守安聖彬矣。上曰。爾於奉老之下。果善爲矣。聖彬起伏訖。上曰。今行將老下往乎。聖彬曰。然矣。上曰。爾父筋力。何如。聖彬曰。較其年歲。猶爲强健矣。上曰。爾以侍從。不講七事。宣諭聽于政院。可也。命退。璛進伏。上曰。職姓名奏之。璛曰。報恩縣監任璛矣。上曰。曾經幾邑乎。璛曰。經丹城通川矣。上曰。丹城準瓜乎。璛曰。然矣。上曰。通川何以見遞乎。璛曰。以貶中。蒙點下矣。上曰。湖中農形。無異畿甸云。爾其惕念善爲。無復點下。可也。命退。諸臣以次退出。
정조 6년
壬寅八月二十三日酉時。上御誠正閣。坐直承旨入侍時。右承旨徐有防。假注書趙衍德。記注官金健修金鳳顯。以次進伏訖。上曰。別監之無端逃避。有關後弊。果使院隷卽爲捉來乎。有防曰。捉來之際。又爲中間逃避云。論厥罪狀。極爲痛駭矣。上曰。明日試官改落點。卽爲頒布。進不進。亦爲知來事。分付。賤臣承命出傳。命讀全羅監司農形狀啓訖。命退。承史以次退出。
정조 6년
行都承旨嚴璹藥院進。行左承旨金尙集坐直。行右承旨李秉模坐。左副承旨徐有防坐別入直。右副承旨李在學坐。同副承旨李世奭坐直。注書趙興鎭藥院直李祖承病。假注書趙衍德仕直。事變假注書馬思仁仕。
정조 6년
以禁御兩營。新番軍點考下番軍回糧木分給單子。傳于李在學曰。試才依例設行。
정조 6년
吏曹口傳政事。以洪履健爲兵曹參知。
정조 6년
承旨前望單子入之。李世奭金尙集落點。
정조 6년
有政。吏批。判書李性源進。參判鄭一祥進。參議趙鼎鎭進。右副承旨李在學進。以吳載純爲兵曹參判。洪良浩爲刑曹參判。趙時偉爲兵曹參議。徐鼎修爲參知。
정조 6년
兵批。行判書李命植進。參判吳載純病。參議趙時偉病。參知徐鼎修病。行右承旨李秉模進。以金獜瑞爲五衛將。金載人爲北評事。申圭爲知世浦萬戶。鄭尙淳爲知事。副護軍李漢昌。副司直林錫喆金宇鎭。
정조 6년
以濟州防禦使啓本山牧上場毁撤便否。指一論列。未免遲滯。惶恐待罪事。傳于徐有防曰。勿待罪事。回諭。
정조 6년
李在學。以吏曹言啓曰。今此徽陵忌辰祭獻官。以行副司直李時秀林錫喆。實預差啓下矣。李時秀試官進去。林錫喆。身病猝重。俱不得受香。不得已以戶曹參議李萬育。改付標以入之意。敢啓。傳曰。知道。
정조 6년
又以訓鍊都監言啓曰。今八月二十五日。禁衛營軍兵試射時。貳極門建陽門銅龍門把守軍。依前以入直訓鍊都監砲手替把事。自該營。單子。啓下矣。在前如此之時。以弘化門入直軍二十名。除出替代守營矣。今則各處分把。與前有異。弘化門軍三十名。金虎門軍二十名。待標信除出。把摠金致五。哨官金守剛。旗牌官劉漢相率領。與禁衛營將官軍兵替代分把。而畢試後。還爲替代之意。敢啓。傳曰。知道。
정조 6년
壬寅八月二十四日初更三點。上御誠正閣。科次入侍時。試官右議政金熤。刑曹判書鄭昌聖。吏曹參判鄭一祥。參議趙鼎鎭。行副司直李時秀。應敎李敬一。副修撰嚴思晩。左副承旨徐有防。假注書趙衍德。記注官金健修金鳳顯。以次進伏訖。上曰。同副承旨入侍。賤臣承命出。與李世奭偕入進伏。上曰。早呈百餘張。使之混同作軸。今於考試之際。必盡藻鑑。以分主客。可也。仍命考券。思晩進讀。上謂熤曰。卿是初番命考。俾無遺珠之歎。可也。熤曰。臣識見昏莽。實有不辨雲五色之慮矣。考至十餘軸。上曰。尙無善作。誠可怪矣。熤曰。果然矣。此下餘軸。亦難得可意之文矣。上曰。落券五軸。更爲考閱。可也。熤更考訖。奏曰。無可取者矣。命考合考軸。熤曰。合考中。亦多違格疊簾。無以出榜。誠渴悶矣。上曰。惟當就其中出榜矣。熤曰。以臣所見。獨難取捨矣。上曰。參試官所見。何如。昌聖等曰。此是賜第之試。難言可否矣。上曰。命官擇其優劣。以書等第。可也。熤仍書等第。三下李尙載。草三下李崑秀。出榜訖。命書傳敎曰。秋到記製述居首進士李尙載直赴殿試。之次幼學李崑秀直赴會試。次上生員申履相紙筆墨賞典。依例捧傳旨。又命書傳敎曰。秋到記殿講純通。居首幼學李燾直赴。依例捧傳旨。略粗以下。亦爲依例捧傳旨。齋任儒生。生員尹若烈。幼學李崑秀純通。紙筆墨考例施賞。略栍以下施賞。準此爲之。比較居首。幼學李崑秀。旣已入格勿論。之次生員尹若烈紙筆墨。亦爲考例。捧傳旨。又命書傳敎曰。入格儒生。明日來待。命退。諸臣以次退出。
정조 6년
行都承旨嚴璹藥院直。行左承旨金尙集坐。行右承旨李秉模坐。左副承旨李在學坐直。右副承旨李世奭坐直。同副承旨林錫喆牌不進。注書趙興鎭病李祖承病。假注書趙衍德藥院直。事變假注書馬思仁仕。
정조 6년
李世奭啓曰。禁衛大將李敬懋。以新舊番軍兵點考試才事。今方慕華館出去矣。所授兼帶右邊捕將命召及大將牌傳令牌。來請還納。何以爲之。敢稟。傳曰。仍佩往來。
정조 6년
傳于李世奭曰。大臣備局堂上引見。
정조 6년
傳于李在學曰。左副承旨許遞。前望單子入之。
정조 6년
傳于李世奭曰。新除授承旨。牌招察任。
정조 6년
備邊司薦望。以徐有寧爲咸鏡監司。
정조 6년
李在學。以禮曹言啓曰。以本曹收議草記及成均館草記。傳曰。來癸卯式年大小科初試。退定於明秋。平安咸鏡道道科。以九十月晦初間涓日事。命下矣。式年大小科初試。則待新曆頒降。擇日以入。而西北道道科吉日。令日官推擇。則來九月二十七日十月初一日初四日爲吉云。以此日中。令道科試官下去後。推移定行。而試官。令該曹差出。何如。傳曰。允。
정조 6년
李在學啓曰。因兵曹啓目。江原監司。改以原春監司。所佩兵符。令本院。改造下送事。允下矣。兵符旣已改造。定禁軍下送領受事下諭于該道監司處。舊兵符收來。以爲燒火之地。何如。傳曰。允。
정조 6년
李在學啓曰。因領議政徐命善箚子。政官牌招。捲草官差出事。以方欲依施批下矣。政官卽爲牌招開政。何如。傳曰。待開門牌招開政。
정조 6년
領議政徐命善箚曰。伏以。臣於朝筵。以捲草官差代之意。仰陳。蒙允矣。此非一時暫曠之任。事體所重。亦不直留待後政。令政院牌招政官。卽爲開政差出。恐似得宜。取進止。答曰。省箚具悉卿懇。所陳方欲依施。仍傳曰。此批答遣史官傳諭。
정조 6년
壬寅八月二十五日巳時。上御誠正閣。禮房承旨入侍時。左副承旨徐有防。假注書趙衍德。記注官金健修金鳳顯。以次進伏訖。上曰。李尙載果是誰也。有防曰。聞是李亮載之弟。而亦知名之士云矣。上曰。昨日科作。全不成說矣。有防曰。然矣。上曰。入格儒生入侍。賤臣承命出。與李崑秀尹若烈徐應輔偕入進伏。上謂崑秀曰。年今幾何。崑秀曰。二十一歲矣。上曰。今番科試幾登見屈。此莫非身數所存而然。有初試之賜給。在渠亦可謂幸矣。有防曰。此儒素稱善文。不待會試而必當登科矣。上曰。今年做得幾首表耶。崑秀曰。僅得五十餘首矣。上曰。益懋學業。從近決科。可也。命退。上謂若烈曰。今日簡其禮數。卽以便殿召見。亦是恩數耳。昨日果爲善誦。今復能講一篇乎。若烈曰。謹當誦之矣。命誦牧誓篇。若烈誦訖。上曰。一日能誦一秩乎。若烈曰。然矣。上曰。圓點儒生輩。或願復設一經講乎。若烈曰。姑未廣詢矣。上曰。今爾願學之誠。誠可嘉矣。有防曰。然矣。命退。上謂應輔曰。昨日爾亦能善誦。尙庸嘉尙。近做何業耶。應輔曰。別無所業矣。命退。命書傳敎曰。右副承旨許遞。又命書傳敎曰。向下綸音。敷示心腹。冀使荷擔者息肩。流散者安土。而此不過目前救急之計也。至若來後賙恤之方。豈可諉之賑政一事而已。昨今筵席。詢于道伯。民情遑急。果不爽所料。見方催租在卽。凡係蠲免之事。有難遲待冬間守摠收保米之最爲畿民難支之端。朝家所嘗矜念者。況當歲儉民窮之時。另施闊狹之政。以此意令廟堂分付該廳該道。收保米。竝令從民願。以錢代納。如是下敎。而捧錢之際。萬一有科外濫徵之弊。營屬當隨現嚴刑遠配。該將臣亦難免不飭之責。更加措辭嚴飭。摠戎廳所管山城及平倉移轉還穀轉輸之苦。不聞可知。今年則特令捧留本邑事。亦爲分付。朝因大臣建白。尤甚之次稍實等邑停捧。代捧一款。雖係軍餉。勿拘爲之之意。纔有筵敎。此則自本司。果已知委乎。更爲申飭道伯。卽令曉諭民間。俾各知之。新還則爲念嗣歲之民食。雖不得不分數停捧。或代穀許捧。而至於舊還督捧。恐非其時。亦何必待歲末。分付本道。舊還竝令停退事。一體論理行會。命退。承史以次退出。
정조 6년
行都承旨嚴璹藥院直。行左承旨金尙集坐。行右承旨李秉模坐直。左副承旨李在學坐。右副承旨李世奭坐。同副承旨林錫喆坐直。注書趙興鎭病李祖承病。假注書趙衍德藥院直。事變假注書馬思仁仕。
정조 6년
李在學啓曰。諸道所授去之密符兵符。例以右一隻出給。而卽因原春監司發兵符改造下送之事。坼見舊兵符封。則左右二隻。俱爲內上。戊午年改造時。左隻之誤爲換送。自可推知。事之驚駭。莫此爲甚。當該承旨及道臣。旣係年久。雖不得請罪。而今番則以新造右隻。措辭下送之意。敢啓。傳曰。知道。
정조 6년
以文臣製述取稟。傳于林錫喆曰。二十八日爲之。
정조 6년
傳于金尙集曰。左承旨入侍。
정조 6년
有政。吏批。判書李性源進。參判鄭一祥進。參議趙鼎鎭進。行右承旨李秉模進。以徐有慶爲捲草官。金履素爲禮曹參判。鄭元始爲工曹參判。咸鏡監司單徐有寧。
정조 6년
兵批。行判書李命植病。參判吳載純入直政事進。參議趙時偉病。參知徐鼎修病。左副承旨李在學進。副護軍李。副司直鄭元始徐有防李命俊。
정조 6년
以同副承旨林錫喆牌不進罷職傳旨。傳于李秉模曰。只推。更爲牌招。
정조 6년
傳于李世奭曰。承旨房仍。右副爲禮房。
정조 6년
傳于李秉模曰。右承旨入侍。
정조 6년
傳于李世奭曰。向日賓對。已布予意於大臣。使卽轉聞于卿。卿果聞知否。非不欲敦勉。而咨且至今。迄未知能焉。蓋以旣無筵席間所發之語。又無文字上可引之端故耳。卿之逬處郊坰。已是意外之意外。苦辭常陳。尤係過中之過中。該曹草記之批旨。道臣狀本之回諭。屢示勤懇。胡不體諒予至意乎。卿須諒此諒此。安心領受。仍卽入城。仍傳曰。此敦諭。遣史官敦諭于金奉朝賀。
정조 6년
林錫喆。以備邊司言啓曰。昨因禮曹粘目。知世浦漂到倭船書契成送。依例擧行事。覆奏蒙允矣。卽見東萊府使李養鼎狀啓。則以爲。二船所騎倭人。只是四十九名。而當初問情時。不爲從實計數。但從倭人所告。增其名數。至於六十二名之多。當該譯學及守護將狀罪。請令廟堂稟處矣。探報邊情。何等緊重而謂有約條定式。不思詳審照檢。冒增額數。瞞報手本。其在重邊情。杜後弊之道。不可尋常處之。玉浦譯學鄭思博。令該府考律重勘。栗浦權管丁錫亨。身爲守護將。矇不覺察之罪。亦令該府拿問嚴處。例給米木。已自萊府從實上下云。而書契成送時。一從騎船名數計開之意。分付該曹。譯學手本來到後。急於馳啓。未及詳探。無怪事勢之如此。而莫重啓本。乃以譯學瞞報之數。遽然登聞。亦難免疎忽之責。東萊府使李養鼎從重推考。何如。傳曰。允。
정조 6년
以玉浦譯學鄭思博。令該府重勘傳旨。傳于金尙集曰。拿勘未幾。又復犯科。若此不已。譯學將至。坐不煖席。此必異於任官之。故不得擇送而然。自廟堂。往復該院。使卽釐弊。此譯學。令萊伯。大張軍威。彼人所知處。各別嚴治後狀聞。
정조 6년
李在學。以禁衛營言啓曰。各軍門軍兵單巡沒技者。與將校一體草記。別單書入。曾有前例矣。今八月二十五日。本營下番軍賞試才時。前哨谷山軍閑良張春奉。鳥銃貫三中沒技。依例別單書入之意。敢啓。傳曰。知道。
정조 6년
又以禁衛營言啓曰。來九月當。三番左部前司屬洪忠道五哨軍兵逢點實數六百五十二名。已爲點閱整齊。來九月初一日。與內外各處入直將官軍兵等。依例替代後。舊軍放送之意。敢啓。傳曰。知道。
정조 6년
又以禁衛營言啓曰。來十一月當。四番左部左司屬洪忠道五哨軍兵。來十月二十五日。京中逢點。依例準二朔立番之意。本道監兵使處。預爲知委。何如。傳曰。允。
정조 6년
又以御營廳言啓曰。本廳來九月十月兩朔應立。中部左司屬全羅右道五哨軍兵六百七十名。已爲逢點整齊矣。九月初一日。與前司軍兵替代立番後。舊軍放送之意。敢啓。傳曰。知道。
정조 6년
又以御營廳言啓曰。依筵稟。本廳來十一月十二月兩朔應立軍兵。當以嶺南徵召矣。前部右司屬慶尙左道三哨。右道二哨。合五哨軍兵。來十月二十五日京中逢點。十一月初一日。與中部左司軍兵。當爲替代立番。趁期調送事。本道監兵使處。依前知會之意。敢啓。傳曰。知道。
정조 6년
又以左右捕盜廳言啓曰。大逆不道罪人泓徵姪子世杓。病勢危重。故移囚右捕廳矣。今日物故之意。敢啓。傳曰。知道。
정조 6년
壬寅八月二十六日辰時。上御誠正閣。左承旨入侍時。行左承旨金尙集。假注書趙衍德。記注官金健修金鳳顯。以次進伏訖。上曰。藥房提調入來乎。尙集曰。姑未入來矣。上曰。近來凶逆。可謂愈出愈奇矣。尙集曰。見今凶孽。到處層出。有若知委者然。此無他。所謂窩窟。不卽正刑。故有此蔓連之患矣。上曰。果是矣。上曰。李崑秀事。誠壯矣。尙集曰。俄與吏判以爲。事係盛滿。限數年。勿觀科試之意。有所酬酢矣。上曰。卿言過矣。上曰。綸音後。畿內民人。或有實惠耶。尙集曰。果然矣。當初或有離散之意。而得見綸音之後。擧皆安堵。亦有感泣者云矣。上曰。舊還停退。亦爲蠲惠之政耶。尙集曰。其所蒙惠。誠爲不少。而北漢還穀之捧留本邑。亦爲莫大之惠矣。上曰。刑曹近有殺獄罪人乎。尙集曰。只有六人。而姑未錄啓。其中有一結案者。而其餘五人。尙未明覈。待用刑。當以嚴問後勘律矣。命退。承史以次退出。
정조 6년
壬寅八月二十六日酉時。上御誠正閣。右承旨入侍時。行右承旨李秉模。假注書趙衍德。記注官金健修金鳳顯。以次進伏訖。上曰。玉浦鎭倭譯。旣在拿處。則仍爲落散乎。秉模曰。拿來之際。自出其代矣。上曰。然則不必拿來。令萊府待用刑決棍。好矣。秉模曰。事係邊情。有難仍置矣。上曰。水使府使。輒有相較。是何故也。秉模曰。俱有所失。故每多此弊矣。上曰。具敍五治績。果何如。秉模曰。善爲云矣。上曰。東萊能免設賑耶。秉模曰。今年則年事稍登。似無此患矣。上曰。萊府器具。何如。秉模曰。人物服色極甚繁華。無異兩京矣。上曰。再明年。當有通信使。而人蔘終無拮据之道。是可悶矣。秉模曰。聞館倭言。則姑無信使之行云矣。上曰。安東邑。況何如。秉模曰。古是雄府。而一自隱結現納之後。極甚凋殘矣。上曰。隱結所出。爲幾何乎。秉模曰。合爲八千兩。而三千兩還屬本府。故僅得支用矣。上曰。本府鄕案。尙今爲重耶。秉模曰。然矣。上曰。向者綸音後。一名果爲許通耶。秉模曰。他邑擧皆許通。而至於安東。終不許入云矣。命退。承史以次退出。
정조 6년
行都承旨嚴璹藥院直。行左承旨李柱國坐直。行右承旨李秉模坐。左副承旨李在學坐直。右副承旨李世奭坐。同副承旨李萬育坐。注書趙興鎭病李祖承仕直。假注書李敬行病。事變假注書馬思人仕。
정조 6년
李世奭啓曰。文臣製述。以二十八日爲之事。命下矣。處所。以何處爲之乎。敢稟。傳于李世奭曰。仁政殿爲之。
정조 6년
傳于李在學曰。明日出宮門路。以協陽門爲之。
정조 6년
傳于李柱國曰。大臣入侍事。遣史官傳諭。
정조 6년
李柱國啓曰。領府事金尙喆。判府事鄭存謙。領議政徐命善。判府事鄭弘淳。左議政李福源。右議政金熤。依下敎來待矣。傳曰。入侍。
정조 6년
傳于李柱國曰。課講入侍。
정조 6년
李世奭。以禮曹言啓曰。每年各陵展謁。春則二三月。秋則八九月。取稟事。曾有定式矣。今秋展謁。定於何陵。而以何間擇乎。敢稟。傳于李世奭曰。陵謁。所重在焉。然今畿甸穡事告歉。雖欲省斂。徒滋弊瘼。便民之方。不可不念。當詣貞陵展謁。以今晦來初擇日以入。本陵距京城。不過是數里也。且有可据之已例。列邑分辦。竝令除之。一依郊外擧動例。爲之。
정조 6년
傳于李在學曰。今番謁陵時。門路依永祐園展拜時例。爲之。
정조 6년
以吏曹隨駕官別單。傳于李在學曰。此外各司。雖進排官。勿爲進去。以除煩弊事。分付。
정조 6년
傳于李柱國曰。同副承旨入侍。
정조 6년
承旨前望單子入之。李柱國李萬育落點。
정조 6년
以御營廳。新舊軍合操頉單子。傳于李萬育曰。依例爲之。
정조 6년
傳于李在學曰。旣定陵幸。明日御營廳習陣。置之。
정조 6년
傳于李在學曰。成命之下。尋常擧行。如是矇矓。摠戎使李昌運推考。
정조 6년
傳于李在學曰。忠州牧使。今日政。各別擇差。
정조 6년
有政。吏批。判書李性源進。參判鄭一祥式暇。參議趙鼎鎭進。右承旨李秉模進。啓曰。忠州牧使。今當差出。而本州以湖西劇邑。物衆地大。素稱難治。不可不擇差。他道有聲績未準朔守令。竝擬。何如。傳曰。允。
정조 6년
以鄭尙淳爲禮曹判書。以鄭元始爲掌樂提調。以金聲秋爲英陵別檢。以金尙集爲兵曹參判。以趙㻐爲知義禁。以李樂培爲忠州牧使。以金持默爲延安府使。
정조 6년
傳于李在學曰。不可一敍一否。前參議柳誼。前參知洪履健。竝敍用。
정조 6년
李在學啓曰。明日文臣製述試官中。時無職名人員。令該曹口傳付軍職。何如。傳曰。允。
정조 6년
兵曹口傳政事。鄭民始爲副司直。吳載純爲副司果。
정조 6년
傳于李柱國曰。軍士房承旨。與戶判入侍。
정조 6년
注書趙興鎭病。代李暾爲假注書。
정조 6년
以黃海監司平山定配罪人柳孝源到配啓本。傳于李在學曰。竄配則非不知大過。而以近侍之人。故不得不重勘。罰已行矣。陵幸當前。放送事。回諭。
정조 6년
李在學。以弘文館言啓曰。新除授修撰徐有成。卽爲牌招。何如。傳曰。允。
정조 6년
李世奭。以禮曹言啓曰。貞陵永祐園展謁。以今晦來初。擇日以入事。命下矣。卽令日官推擇吉日。則今八月二十九日。來九月初三日初六日初九日俱吉云。以何日定行乎。敢稟。傳曰。以初三日爲之。
정조 6년
李在學。以兵曹言啓曰。大駕詣貞陵展謁。次詣永祐園經宿時。以何營軍兵隨駕。何營軍兵留陣。而禁軍馬步軍幾番幾哨磨鍊乎。敢稟。傳曰。以訓局步軍九哨。馬軍三哨。御營步軍四哨。騎士三番。爲先後廂。禁軍則三番隨駕。留陣則禁營爲之。今番爲念畿民之弊。有此近陵之行。凡係弊端。宜從省約。兵曹都摠府堂上郞廳侍衛。依永祐園擧動時例爲之。五衛將只二員。武兼只六員。隨駕。可也。
정조 6년
李在學。以大司憲沈頤之。大司諫申應顯。掌令兪彦脩。持平尹履相權裕。獻納金翊休言啓曰。臣等姿性庸愚。言議拙劣。本不合於淸朝耳目之任。而義重徵討。冒沒蹲據。私心惶恧。若無所容。卽伏聞以合辭之不停不連。筵飭截嚴。至以慨然爲敎。臣等昏謬不職之罪。於是乎益著矣。何敢一刻冒據於臺次乎。請命遞斥臣等之職。答曰。勿辭。亦勿退待。
정조 6년
壬寅八月二十七日申時。上御誠正閣。左承旨左副承旨入侍時。左承旨金尙集。左副承旨李在學。記事官李祖承。兼春秋金健修金鳳顯。以次進伏訖。上曰。戶判入侍。賤臣承命出。與戶曹判書金華鎭偕入進伏。上曰。今歲畿農。已爲辦歉。凡係用民力之事。雖一半分。猶患蠲減之不及。今此秋展謁。若於遠陵擧行。則民方艱食之餘。又有騷擾之慮。不可不軫念處。故將於永祐園展拜。而侵曉出宮。則植炬之節。亦不無爲弊之端。伊日日出後。出宮。詣園所行禮後。仍爲經宿。其翌日。詣貞陵展謁。園所擧動。以京擧動例擧行。曾有定式。至於貞陵。去京城不過數里地。如此則可除擾民之弊矣。將以京擧動例擧行。則雖無整理使。可以擧行。而方欲經宿。則戶曹自多擧行。齋室墻垣。似有狹窄之慮。設布帳等節。各司住接處所。亦可因地勢爲之。則足可容接與否。自園所至陵所。道路修治之際。或有民弊。則大非憂民之本意。戶判明日看審便宜以奏。華鎭曰。看審。第當回奏。而至於墻垣太窄。以武藝廳環衛論之。似難容接矣。命先退。命書傳敎曰。左承旨同副承旨許遞。前望單子入之。賤臣承命出。持入前望單子。命書榻敎曰。新除授承旨。待下批。牌招察任。又命書榻敎曰。行左承旨李柱國敍用。在學曰。吏兵批別單。書入乎。上曰。書入。可也。上曰。抄啓科次入侍。賤臣承命出。與原任直閣李秉模。直提學鄭志儉偕入進伏。命考試科次訖。命書等第。命退。諸臣以次退出。
정조 6년
壬寅八月二十七日酉時。上御誠正閣。左承旨軍士房承旨入侍時。行左承旨李柱國。左副承旨李在學。記事官李祖承。兼春秋金健修金鳳顯。以次進伏訖。上曰。均廳預買。本爲除弊而設。而當此歉歲害歸於民。守摠軍餉。本爲軍民兩便。而年年減縮。利歸保主。軍無接濟之需。民多凍餓之色。九重耿耿。當復何如哉。柱國曰。均廳則選武布也。結錢也。一無生米之道。所需則皆是米邊。若非大變通。則猝艱擬議。而至於守摠兩營之爲弊。專在於保主人作奸幻弄。爲主將者。擇其可信人爲保。嚴立科條。俾不犯手。則可爲釐弊之道矣。上曰。保主亦民也。奸習雖極痛駭。專以此生活。則不能正其本。而欲齊其末者。不其難乎。柱國曰。每當陵幸之時。隨駕營門應下之數。爲四千餘兩。而一年之內。一營若專當。則更無加上下之規。兩營或分當。則又有四千兩之費。若使春幸時隨駕之營。又當於秋幸時。則可除分當之費。實爲兩便之道。適因言端。敢此。仰達。下詢諸將臣。處之。何如。上曰。卿之所奏。儘有意見。此後春謁隨駕營門。秋謁仍用。秋謁之時。則兵曹草記。勿以何營取稟。只以幾哨取稟。可也。仍命退。承史以次退出。
정조 6년
行都承旨嚴璹藥院直。行左承旨李秉模坐。右承旨李在學坐直。左副承旨金宇鎭坐直。右副承旨沈有鎭傳旨未下。同副承旨李世奭奉命偕來。注書趙興鎭病李祖承仕直。假注書李敬行病。事變假注書馬思人仕。
정조 6년
李世奭啓曰。假注書李暾時無職名。令該曹依例付軍職。冠帶常仕。何如。傳曰。允。
정조 6년
傳于李世奭曰。駕轎馬只三雙待令。副駕轎置之。勿出朝報。
정조 6년
傳于李世奭曰。臺啓批答。中間遲滯。當該中官拿處。
정조 6년
以修撰徐有成牌不進罷職傳旨。傳于沈有鎭曰。只推。更爲牌招。
정조 6년
傳于李世奭曰。大臣入侍事。遣史官傳諭。
정조 6년
傳于李世奭曰。科次入侍。
정조 6년
李世奭啓曰。判府事鄭存謙。領議政徐命善。左議政李福源。右議政金熤。依下敎來待矣。傳曰。入侍。
정조 6년
傳于李世奭曰。俄者望筒勿施。前望單子更爲入之。
정조 6년
以中官洪宜福拿處傳旨。傳于金宇鎭曰。分揀。
정조 6년
有政。吏批。判書李性源進。參判鄭一祥進。參議趙鼎鎭進。右承旨李在學進。以金宇鎭爲戶曹參議。鄭昌聖爲同經筵。洪樂性爲領敦寧。禁府都事趙鎭明。氷庫別檢洪徽河相換。
정조 6년
兵批。判書李命植病。參判吳載純入直進。參議趙時偉病。參知徐鼎修病。左副承旨金宇鎭進。以徐有慶爲知事。李秉模爲同知。尹塾爲副摠管。李弼培爲訓鍊主簿。金益麗爲長山別將。栗浦權管單金德行。
정조 6년
兵曹口傳政事。任嵂爲兼內乘。
정조 6년
假注書李敦拿處。代以李敬行爲假注書。
정조 6년
傳于李世奭曰。陵幸當前。宣傳官全不成樣。奉命宣傳官改差。待他窠調用。其代。卽令該曹口傳差出。勿出朝報。
정조 6년
李世奭啓曰。以何大臣留都。取稟。傳曰。李判府事爲之。
정조 6년
以偕來何承旨進去取稟。傳于金宇鎭曰。同副承旨進去。
정조 6년
傳于李世奭曰。祕密狀啓拆外封。係是前所未有之擧。又以罪人姓名所書之紙。不封入啓。尤是大做錯。而專由生疎。何必深責。當該承旨遞差。
정조 6년
傳于李世奭曰。承旨前望單子入之。
정조 6년
金宇鎭啓曰。新除授承旨沈有鎭。卽爲牌招察任。何如。傳曰。允。
정조 6년
兵曹口傳政事。以吳毅常爲宣傳官。
정조 6년
傳于金宇鎭曰。業欲放釋之。近因滾擾。汔此未果。向來事出後。嘉其謹愼。至於按道時做錯。事出無情。原州牧定配罪人洪秉纘放送。罪名蕩滌。
정조 6년
以韓聖煥等製述外等。罷職傳旨。傳于金宇鎭曰。今番則分揀。
정조 6년
以鄭重祿等製述時。入庭不作。禁推傳旨。傳于金宇鎭曰。今番則分揀。